PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative privind modificarea şi completarea Ordonanţei Guvernului nr. 21 din 31 ianuarie 2007 privind instituţiile de spectacole sau concerte, precum şi desfăşurarea activităţii de impresariat artistic, aprobată prin Legea Nr. 353/2007  

Propunerea legislativă privind modificarea şi completarea Ordonanţei Guvernului nr. 21 din 31 ianuarie 2007 privind instituţiile de spectacole sau concerte, precum şi desfăşurarea activităţii de impresariat artistic, aprobată prin Legea Nr. 353/2007 a fost transmisă Comisiei pentru cultură, arte, mijloace de informare în masă, cu adresa nr. Pl - x   228 din 2 mai 2011 şi înregistrată la Comisie cu nr. 30/76 din 4 mai 2011. 

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru muncă şi protecţie socială şi Comisiei juridice, de disciplină şi imunităţi, care au transmis avize favorabile pentru această iniţiativă legislativă. Comisia a examinat avizul favorabil cu observaţii şi propuneri emis de Consiliul Legislativ nr. 1505/13.12.2010 precum şi Punctul de vedere al Guvernului nr. 219/28.01.2010, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, proiectul de lege  face parte din categoria legilor ordinare. 


Propunerea legislativă a fost respinsă de Senat în data de 27 aprilie 2011, în calitate de primă Cameră sesizată.


Iniţiativa legislativă a fost dezbătută în şedinţa Comisiei din data de 24 mai 2011. 


În conformitate cu prevederile art. 54, alin.(2) din Regulamentul Camerei Deputaţilor, republicat, a participat la lucrările Comisiei domnul Vasile Timiş, secretar de stat în Ministerul Culturii şi Patrimoniului Naţional. 

Iniţiativa legislativă are ca obiect de reglementare amendarea Ordonanţei Guvernului nr.21 /2007 privind instituţiile şi companiile de spectacole sau concerte, precum şi desfăşurarea activităţii de impresariat artistic astfel: 
· modificarea alin (2) al art.13 din Ordonanţă Guvernului nr.21 /2007 în sensul adăugării cuvântului „numai” ;
·  modificarea  alin (2) al art. 19 referitoare la rolul deliberativ al consiliului artistic;

· introducerea unui alineat (4) la articolul 19 cu privire la obligativitatea respectării hotărârilor consiliilor precum şi a contractului de muncă.

La lucrările Comisiei au fost prezenţi 17 deputaţi din totalul de 20 membri ai Comisiei.

Raportul Comisiei a fost adoptat cu  unanimitatea voturilor celor prezenţi în sală în momentul votului.

În conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

În urma dezbaterii, Comisia pentru cultură, arte, mijloace de informare în masă propune plenului Camerei Deputaţilor respingerea Propunerii legislative privind modificarea şi completarea Ordonanţei Guvernului nr. 21 din 31 ianuarie 2007 privind instituţiile de spectacole sau concerte, precum şi desfăşurarea activităţii de impresariat artistic, aprobată prin Legea Nr. 353/2007. 

Motivarea respingerii se întemeiază pe următoarele considerente:

Aşa cum se menţionează în Punctul de vedere al Guvernului precum şi în luările de cuvânt din cadrul dezbaterilor la Comisie, modificările propuse prin această iniţiativă legislativă, nu influenţează înţelesul reglementării în sensul dorit de iniţiator şi introduc prevederi care sunt în mare parte redundante. De asemenea, modul de redactare al intervenţiei legislative contravine exigenţelor de tehnică legislativă, stabilite prin Legea 24/2000 privind normele de tehnică legislativă pentru elaborarea actelor normative.

  PREŞEDINTE,

                                SECRETAR,

         Raluca TURCAN

                       Florin-Costin PÂSLARU

 Şef birou,                                                                  Consilier parlamentar,

